WTI ร่วงเหลือ 79 เหรียญ ผิดหวัง “จีน” ตั้งเป้า GDP ปีนี้ต่ำคาด
"สัญญาน้ำมันดิบเวสต์เท็กซัส" ปรับลดลง 46 เซนต์ สู่ระดับ 79.22 เหรียญต่อบาร์เรล และสัญญาน้ำมันดิบเบรนท์ ลดลง 50 เซนต์ ระดับ 85.33 เหรียญต่อบาร์เรล หลังจีนตั้งเป้า GDP โตราว 5% ซึ่งต่ำกว่าคาดการณที่ 5.5%
สัญญาน้ำมันดิบเวสต์เท็กซัสปรับลดลง 46 เซนต์ สู่ระดับ 79.22 เหรียญต่อบาร์เรล และสัญญาน้ำมันดิบเบรนท์ ลดลง 50 เซนต์ ระดับ 85.33 เหรียญต่อบาร์เรล หลังจีนตั้งเป้า GDP โตราว 5% ซึ่งต่ำกว่าคาดการณที่ 5.5%
6 มี.ค. 2566

ผู้สื่อข่าวรายงานว่า ราคาน้ำมันปรับตัวลงในวันนี้ (6 มี.ค.66) หลังจากจีนกำหนดเป้าหมายการขยายตัวทางเศรษฐกิจในปีนี้ที่ราว 5% ซึ่งต่ำกว่าการคาดการณ์ของตลาดที่ 5.5% โดยจีนเป็นประเทศที่ใช้น้ำมันมากที่สุดเป็นอันดับ 2 ของโลก
สำนักข่าวรอยเตอร์รายงานว่า ในการซื้อขายช่วงเช้าวันนี้ สัญญาน้ำมันดิบ WTI ลดลง 46 เซนต์ หรือ 0.6% สู่ระดับ 79.22 ดอลลาร์/บาร์เรล และสัญญาน้ำมันดิบเบรนท์ ลดลง 50 เซนต์ หรือ 0.6% สู่ระดับ 85.33 ดอลลาร์/บาร์เรล
สำหรับแนวโน้มการขยายตัวทางเศรษฐกิจของจีนลดลงจากเป้าหมายของปีที่ผ่านมาที่ 5.5% และอยู่ที่ระดับต่ำของช่วงคาดการณ์ โดยแหล่งข่าวด้านนโยบายเปิดเผยกับรอยเตอร์ก่อนหน้านี้ว่า จีนอาจกำหนดเป้าหมาย GDP ที่ระดับสูงถึง 6%
นายกรัฐมนตรีหลี่ เค่อเฉียง ของจีนกล่าวเมื่อวันอาทิตย์ (5 มี.ค.66) ว่าจำเป็นต้องสร้างความแข็งแกร่งให้กับรากฐานการเติบโตอย่างมั่นคงในจีน อุปสงค์ที่ไม่เพียงพอยังคงเป็นปัญหาที่ชัดเจน และความคาดหวังของนักลงทุนเอกชนและภาคธุรกิจก็ยังไม่แน่นอน
ขณะเดียวกัน ราคาน้ำมันมีแนวโน้มที่จะได้รับผลกระทบจากการปรับขึ้นอัตราดอกเบี้ยทั่วโลก เนื่องจากธนาคารกลางทั่วโลกคุมเข้มนโยบายการเงินท่ามกลางความวิตกเกี่ยวกับอัตราเงินเฟ้อที่เพิ่มขึ้น
อย่างไรก็ตาม บรรดาเทรดเดอร์ได้เริ่มปรับตัวรับการปรับขึ้นอัตราดอกเบี้ยทั่วโลก แต่ก็หวังว่าการปรับขึ้นอัตราดอกเบี้ยจะน้อยกว่าในปีที่แล้ว